Rådets resolution

af 3. juni 2002

om en ny fællesskabsstrategi for sundhed og sikkerhed på arbejdspladsen (2002-2006)

(2002/C 161/01)

RÅDET FOR DEN EUROPÆISKE UNION,

som henviser til meddelelsen fra Kommissionen af 11. marts 2002 om tilpasning til ændringerne i arbejdslivet og i samfundet: en ny fællesskabsstrategi for sundhed og sikkerhed på arbejdspladsen 2002-2006, som udgør et af punkterne på den europæiske sociale og arbejdsmarkedspolitiske dagsorden, og

som tager følgende i betragtning:

Artikel 137 i traktaten om oprettelse af Det Europæiske Fællesskab har gjort det muligt at råde over en omfattende fællesskabsret inden for sikkerhed og sundhed på arbejdspladsen.

Sundhed og sikkerhed er helt klart væsentlige bestanddele af arbejdskvaliteten, udgør et af de vigtigste områder i EU's arbejdsmarkedspolitik og har en væsentlig økonomisk dimension.

Anvendelsen af lovgivningen har endnu ikke ført til de forventede resultater, og de absolutte tal for arbejdsulykker er stadig høje; desuden kan der registreres en stigning i antallet af ulykker i visse medlemsstater og visse sektorer, og endvidere er ulykkestallene i kandidatlandene betydeligt højere end fællesskabsgennemsnittet; det er derfor vigtigt, at den nye strategi råder bod på denne situation.

Den europæiske sociale model bygger på gode økonomiske resultater, et højt niveau for social beskyttelse og uddannelse samt social og arbejdsmarkedspolitisk dialog, herunder en styrkelse af arbejdets kvalitative aspekter, navnlig med hensyn til sundheds- og sikkerhedsdimensionen på arbejdspladsen.

Det Europæiske Råd opfordrede på sit møde den 15. og 16. marts 2002 i Barcelona Rådet til at behandle Kommissionens meddelelse om en sundheds- og sikkerhedsstrategi for Fællesskabet som en prioritet,

VEDTAGER FØLGENDE RESOLUTION:

I 1. Rådet noterer sig, at Kommissionen finder, at de berørte parter for at opfylde målsætningen om vedvarende forbedring af det almindelige velvære på arbejdspladsen bør forfølge en række mål, der bl.a. omfatter:

- reduktion af antallet af erhvervsulykker og -sygdomme. Med henblik herpå bør der fastsættes kvantificerede mål; derfor er det nødvendigt, at man forinden øger de igangværende bestræbelser på at harmonisere statistikkerne for erhvervsulykker og -sygdomme

- styrkelse af forebyggelsen af erhvervssygdomme, især dem, der fortsat rammer et stort antal europæiske arbejdstagere, som f.eks. sygdomme som følge af arbejde med farlige stoffer som asbest, tab af hørelsen og lidelser i muskelskelet-systemet

- hensyntagen til sociale risici som f.eks. stress og chikane på arbejdspladsen, samt risici i forbindelse med alkohol-, narkotika- eller medicinmisbrug

- hensyntagen til ændringerne i sammensætningen af den erhvervsaktive befolkning som følge af kvindernes øgede deltagelse i arbejdslivet, den erhvervsaktive befolknings aldring, den demografiske udvikling, handicappede arbejdstageres særlige situation, den etniske og kulturelle mangfoldighed på arbejdspladserne, samt indvirkningen af disse forhold på evalueringen og forebyggelsen af risici for ulykker og sygdomme. Forebyggelsesforanstaltningerne bør derfor i højere grad inddrage aldersaspektet, idet der navnlig skal tages hensyn til unge og aldrende arbejdstagere

- hensyntagen til ændringer i beskæftigelsesformerne og de måder, hvorpå arbejdet og arbejdstiden er tilrettelagt

- hensyntagen til virksomhedernes størrelse og især forbedring af små og mellemstore virksomheders, mikrovirksomheders og selvstændige erhvervsdrivendes adgang til uddannelses-, informations-, bevidstgørelses- og risikoforebyggelsesforanstaltninger

- identifikation, udbredelse og anvendelse af god praksis med henblik på indførelse af arbejdsvilkår, der er fremmende for arbejdstagernes sikkerhed og sundhed.

2. Endvidere noterer Rådet sig, at for at kunne udvikle en forebyggelseskultur og ændre adfærden er det nødvendigt at forbedre de berørte parters risikokendskab ved hjælp af oplysning, bevidstgørelse og foregribelse af nye risici.

Dette vil kræve:

a) at der indføres en forebyggelseskultur allerede fra de første uddannelsestrin, og at man sørger for efter- og videreuddannelse, der udbydes regelmæssigt og er tilpasset det daglige arbejde

b) bevidstgørelse om nødvendigheden af at reintegrere handicappede på arbejdsmarkedet

c) en kortlægning af risici og en risikoanalyse, der bygger på en systematisk indsamling af oplysninger og videnskabelige udtalelser. Endvidere bør forskningscentrene koordinere deres respektive programmer og orientere dem mod løsningen af problemerne samt forberede overførelsen af forskningsresultaterne til virksomhederne

d) at man øger forståelsen for de menneskelige faktorer og for den menneskelige adfærd, så viden om risici og forebyggelse bedre kan udmøntes i praktiske foranstaltninger

da) yderligere bevidstgørelse af de relevante aktører gennem udbredelse af information og analyse af modeller, der viser, hvor vigtige gode arbejdsforhold er for produktivitet, kvalitet og præstationer

e) at man fremmer udvekslingen af oplysninger om god praksis mellem medlemsstaterne

ea) at sundhed og sikkerhed på arbejdspladsen integreres i driften af virksomhederne og de andre aktiviteter, der giver mulighed for en systematisk indsats med henblik på det almindelige velvære på arbejdspladsen.

Det Europæiske Arbejdsmiljøagentur skal indtage en førende rolle i forbindelse med indsamlingen og udbredelsen af oplysninger om god praksis og bevidstgørelses- og foregribelsestiltagene. I den forbindelse noterer Rådet sig ligeledes, at Kommissionen i andet halvår af 2002 vil forelægge en meddelelse vedrørende en evaluering af agenturet.

3. Rådet er enig med Kommissionen i, at en effektiv anvendelse af fællesskabsretten er en nødvendig forudsætning for at forbedre arbejdsmiljøets kvalitet.

Dette kræver især kontrol og tilsyn med anvendelsen af lovgivningen på en effektiv og ensartet måde i alle medlemsstaterne. I den forbindelse spiller Udvalget af Arbejdstilsynschefer en central rolle med hensyn til at fremme udveksling af oplysninger og erfaringer og tilrettelægge samarbejde og gensidig bistand. Man bør således tilskynde til, at der opstilles fælles målsætninger og fælles principper for arbejdstilsynet, og at der udarbejdes metoder til evaluering af de nationale tilsynsordninger set i forhold til disse principper.

Desuden skal der udarbejdes ikke-bindende instrumenter (tekniske vejledninger, kodekser for god praksis osv.), som kan lette virksomhedernes anvendelse af lovbestemmelserne.

Rådet noterer sig, at Kommissionen agter:

- at fremlægge forslag til retsakter med henblik på en kodificering af fællesskabsdirektiverne og en rationalisering af rapporterne om deres gennemførelse

- i samråd med det rådgivende udvalg og arbejdsmarkedets parter at udarbejde vejledninger i anvendelsen af direktiverne, idet der vil blive taget hensyn til sektorernes og virksomhedernes forskelligartethed.

4. Rådet er enigt med Kommissionen i, at den sociale dialog er et grundlæggende element i forbindelse med indførelsen af nye tiltag, der skal sikre, dels at den gældende lovgivning anvendes effektivt, dels at branche- og fagspecifikke risici og problemer tages op, og det understreger betydningen af virksomhedernes sociale ansvar.

5. Rådet noterer sig behovet for at fremme integreringen af sundhed og sikkerhed på arbejdspladsen i de øvrige fællesskabspolitikker. I den forbindelse er det nødvendigt:

- at styrke integreringen af sundhed og sikkerhed på arbejdspladsen i den europæiske beskæftigelsesstrategi under hensyntagen til konklusionerne fra Det Europæiske Råd i Barcelona for så vidt angår forenkling af beskæftigelsesretningslinjerne, uden at strategien derved bliver mindre effektiv

- at forbedre samspillet med fællesskabsreglerne vedrørende fremstilling og markedsføring af arbejdsudstyr og kemikalier

- at styrke båndene mellem den nye fællesskabsstrategi for sundhed og sikkerhed på arbejdspladsen og fællesskabsstrategien for folkesundhed gennem samarbejde

- at udvikle en tilgang, der er samordnet med andre politikker, som forfølger beskyttelsesformål, baseret på forebyggende foranstaltninger, specielt forsknings-, uddannelses-, transport-, miljø- og civilbeskyttelsespolitikkerne og den fælles landbrugs- og fiskeripolitik

- at sikre, at udførelsen af offentlige kontrakter sker under overholdelse af alle gældende regler på arbejdsmiljøområdet.

6. Rådet anerkender, at udvidelsen er en af de store udfordringer, som Den Europæiske Union står over for. Det er i den forbindelse nødvendigt at iværksætte foranstaltninger, der sikrer kandidatlandenes overtagelse og reelle anvendelse af gældende fællesskabsret vedrørende sikkerhed og sundhed på arbejdspladsen, samt at tilpasse Fællesskabets høringsstrukturer og strukturerne til indsamling, analyse og formidling af oplysninger som f.eks. Det Rådgivende Udvalg for Sikkerhed, Hygiejne og Sundhedsbeskyttelse på Arbejdspladsen, Arbejdsmiljøagenturet i Bilbao og Det Europæiske Institut til Forbedring af Leve- og Arbejdsvilkåren (Dublin). Det er med henblik herpå nødvendigt at sikre en effektiv overførsel af erfaringer og viden, navnlig gennem:

- styrkelse af de tekniske bistandsprogrammer gennem venskabs- og partnerskabsaftaler

- udvikling af mekanismer for erfaringsudveksling og adgang til viden og resultater af fællesskabsforskningen, ved at kandidatlandene inddrages i de relevante institutioner og instanser

- styrkelse af den sociale dialog på alle planer, specielt i virksomhederne

- inddragelse af kandidatlandene i Fællesskabets arbejde med harmonisering af statistikker.

7. Rådet noterer sig behovet for at udbygge det internationale samarbejde og noterer sig, at Kommissionen fortsat vil samarbejde aktivt med FN's særorganisationer, især Den Internationale Arbejdsorganisation, idet der lægges vægt på følgende områder:

- udryddelse af de værste former for børnearbejde i verden

- fremme af forbedringen af sikkerheden og sundheden på arbejdspladserne i hele verden

- virkningerne af alkohol-, narkotika- og medicinmisbrug for sundheden og sikkerheden på arbejdspladsen.

Rådet anerkender, at samarbejdet med tredjelande, navnlig Middelhavslandene, ASEAN, NAFTA og Mercosur, samt samarbejdet og erfaringsudvekslingen med Amerikas Forenede Stater inden for rammerne af den transatlantiske pagt er vigtigt, når det gælder om at sikre, at minimumsbestemmelser på arbejdsmiljøområdet overholdes.

II Rådet:

1. ser med tilfredshed på meddelelsen fra Kommissionen om en ny fællesskabsstrategi for sundhed og sikkerhed på arbejdspladsen 2002-2006

2. finder, at denne meddelelse udgør en nyttig ramme for den fortsatte, effektive gennemførelse af artikel 137 på fællesskabsplan

3. er enigt med Kommissionen i, at Fællesskabets arbejdsmiljøpolitik bør tage sigte på en vedvarende forbedring af såvel det fysiske som det psykiske og sociale velvære på arbejdspladsen

4. fremhæver, at det er nødvendigt

- at tage højde for ændringerne i arbejdslivet og at tilsigte en forbedring af sundheden og sikkerheden på arbejdspladsen, idet et sundt og sikkert arbejdsmiljø er et meget væsentligt aspekt af arbejdskvaliteten

- at styrke risikoforebyggelseskulturen gennem en kombination af forskellige politiske instrumenter og gennem et samarbejde mellem de parter, der beskæftiger sig med sundhed og sikkerhed, og andre aktører, som kan have indflydelse på arbejdskvaliteten og arbejdsvilkårene, samt gennem integrering af sundhed og sikkerhed på arbejdspladsen i virksomhedernes langsigtede planlægning

- at gøre det klart, at en effektiv arbejdsmiljøpolitik er en konkurrencefaktor, og at manglende politisk handling medfører ekstraomkostninger

- at basere et eventuelt fællesskabsinstrument på passende teknisk viden om såvel risici som strategier til forebyggelse af disse risici

- at alle aktører, offentlige myndigheder og arbejdsmarkedsparter inddrages i og deltager i udviklingen af strategien, så denne målsætning kan opfyldes.

5. opfordrer medlemsstaterne til:

- at udforme og gennemføre forebyggelsespolitikker, der er samordnede, sammenhængende og tilpasset de nationale forhold, og til i den forbindelse at fastsætte kvantificerbare mål for nedbringelse af antallet af erhvervsulykker og -sygdomme, især i de sektorer, hvor dette tal ligger over gennemsnittet

- at sikre en bedre anvendelse af den gældende lovgivning, især gennem en mere effektiv kontrol og et mere effektivt tilsyn, ved at tilbyde virksomhederne, især små og mellemstore virksomheder, passende rådgivning, samt ved at sørge for bedre uddannelse i forebyggelse af erhvervsrisici og vedtagelse af særlige foranstaltninger til nedbringelse af antallet af erhvervsulykker og -sygdomme i højrisikosektorer

- at fremme indførelsen af en egentlig forebyggelseskultur ved at indarbejde de fundamentale principper for forebyggelse af erhvervsrisici i efter- og videreuddannelsesprogrammer og -aktiviteter og ved at gennemføre oplysningskampagner til fremme og sikkerheden og sundheden på arbejdspladsen

6. opfordrer Kommissionen og medlemsstaterne til at intensivere det igangværende arbejde med harmonisering af statistikkerne over erhvervsulykker og -sygdomme med det formål at skaffe sammenlignelige oplysninger, som gør det muligt at foretage en objektiv evaluering af virkningen og effektiviteten af de foranstaltninger, der vedtages som led i den nye fællesskabsstrategi

7. opfordrer Kommissionen til:

- at medtage de foranstaltninger, der skal iværksættes for at gennemføre strategien, på resultattavlen for den sociale og arbejdsmarkedspolitiske dagsorden, bl.a. ledsaget af en tidsplan for gennemførelsen

- i henhold til sin initiativret at forelægge det de forslag, der er nødvendige for at nå de mål, der er fastsat i den nye strategi, især forslag til at konsolidere, forenkle og rationalisere den nuværende retlige ramme og tilpasse den til det tekniske fremskridt med det formål at gøre det muligt at anvende den gældende lovgivning på en bedre måde

- at fremme samarbejdet mellem medlemsstaterne og arbejdsmarkedets parter på europæisk plan med henblik på den forestående udvidelse af EU gennem tilpasning og rationalisering af de eksisterende rådgivende organer og Bilbao-Agenturet. Rådet ser i den forbindelse positivt på, at Kommissionen agter at forelægge det dels et forslag om at slå de to rådgivende organer sammen til ét rådgivende udvalg for sundhed og sikkerhed på arbejdspladsen, dels et forslag, der skal få Arbejdsmiljøagenturet til at fungere bedre og styrke dets opgaver på baggrund af en evalueringsrapport og en udtalelse fra det rådgivende udvalg, idet disse opgaver bl.a. skal omfatte tilrettelæggelse af udvekslingen af god praksis og erfaringer mellem medlemsstaterne

- at indarbejde de elementer, som er relevante for gennemførelsen af strategien, i den årlige sammenfattende rapport, som forelægges på Det Europæiske Råds forårsmøde

8. opfordrer arbejdsmarkedets parter til:

- at spille en aktiv rolle med hensyn til at overføre de grundlæggende principper i denne nye strategi til europæisk, nationalt og regionalt niveau samt virksomhedsniveau

- på arbejdspladsen at fremme og udbrede den korrekte anvendelse af principperne for forebyggelse af erhvervsrisici, især gennem sektorbestemt arbejdsmarkedsdialog på alle niveauer

- at give medlemmerne af deres respektive organisationer adgang til kompetent rådgivning og passende uddannelse i sundhed og sikkerhed

- at samarbejde med de nationale myndigheder om udarbejdelse og gennemførelse af medlemsstaternes nationale politikker på det område, der er omhandlet i artikel 137

- at samarbejde på virksomhedsniveau om udformningen af arbejdsmiljøet med henblik på at beskytte arbejdstagernes sundhed og sikkerhed og om anvendelsen af de tilsvarende bestemmelser for beskyttelse af arbejdstagerne.